Grad hüt hemmer an Usflug gmacht zum mit dena sanfta Riesa, so eina kann bis zu 13 Meter lang werde, go schnorchla. Das ganza isch nit ganz günschtig. Aber nochama klina Kassasturz hemmer üs entschieda zum das macha. Vielmol im Läba werdemer wohrschinlich nit do si. Jo und es isch echt dr Hammer gsi. Miar sind mit zwei verschiedana Walhai gschnorchlet. An klina vo öppa 4 Meter und a biz a grössara wo öppa 7 Meter gsi isch. As australischs  Fernsehteam isch au no drbi gsi. Dia machen so Reisesendiga à la Fernweh oder so ähnlich. Und dia hen denn no a Moderatorin. Bin a Wili hinadra gschnorchlet und han denkt, söll i ez echt dia fötala oder dr Hai. Han den dr Hai gno. Aber i glauba dia wär im Internet no hoch ghandlet gsi unter da Aussies.